Alternativets valgfest i København holdes i en klub, hvor der blandt andet er sexgynger. Gruppeformand fraråder kolleger at deltage i festen.

PRÆCISERING: Det har tidligere fremgået, at gruppeformand René Gade fraråder medlemmer af Alternativet at deltage i festen. René Gade understreger, at det udelukkende gælder de kolleger, han har det professionelle ledelsesansvar for på Christiansborg.

Alternativets gruppeformand og sekretariatschef René Gade fraråder nu sine kollegaer at deltage i Alternativets valgfest i København.

Valgfesten afvikles på baren Monastic, som ifølge ejerne er en "legeplads" for byens LGBTQI-personer. Sidstnævnte er et akronym for lesbiske, bøsser, biseksuelle, transpersoner, queers og interkønnede.

På Monastic er der normalt såkaldte darkrooms og sexgynger. Darkrooms er mørke rum på natklubber, hvor der blandt andet kan dyrkes sex.

TV 2 har tidligere besøgt natklubben Monastic i København. Her ses en sexgynge i et af natklubbens lokaler. Foto: TV 2

Et "helt tåbeligt" valg

Beskrivelserne i Ritzau-telegrammet blev bemærket på Twitter af Jesper Kraft, som er politisk chef i Venstres Center for Kommunikation og Politik. På Twitter svarer René Gade, at han ser valget af natklubben til valgfest som "helt tåbelig for seriøse politiske udmeldinger".

Så er der nyt fra @alternativet_ , der ifølge @renegadedreng siden sommer har været "snorlige" på at ikke at overskride grænser og agere professionelt. Er det monstro snorene til den såkaldte "fuckswing", der er tale om? #dkpol #fuckswing #nypolitiskkultur pic.twitter.com/xsdpDoynWC — Jesper Kraft (@Kraftzinger) November 20, 2017

Han skriver i øvrigt, at arrangementet intet har med ledelsen på Christiansborg at gøre.

Over for TV 2 bekræfter René Gade, at han opfordrer alle partiets folketingspolitikere til at blive væk fra arrangementet - herunder også partileder Uffe Elbæk. Derudover har han ikke noget at tilføje.

Uffe Elbæk på talerlisten

På den officielle invitation til arrangementet fremgår det ellers, at partileder Uffe Elbæk skal holde en tale klokken 19:45 til arrangementet.

Her fremgår det af Alternativets officielle hjemmeside, at Uffe Elbæk taler til arrangementet på Monastic. Foto: Screendump / TV 2

Nyheden kommer i kølvandet på en række problemfyldte sager for Alternativet. Det gælder blandt andet donationer fra skattely, interne krænkelser og en opfordring til at sende billeder af "pik i slap tilstand".

- Det virker ret kaotisk for Alternativet lige nu. Det er mildest talt ret dårlig timing dagen før et valg på den måde at ende i interne diskussioner og kævlerier. Og så i den vigtigste by for partiet overhovedet, siger TV 2's politiske analytiker Thomas Funding.

Alternativets pressetjeneste siger til TV 2, at der ikke vil være darkroom og sexgynge til valgfesten tirsdag.

Lokalformand: Christiansborg skal ikke blande sig

Alternativets spidskandidat i København, Niko Grünfeld, har ikke svaret på TV 2s henvendelser. Forperson for lokalafdelingen i København, Magnus Haslebo, der for øvrigt også er partiets pressechef, siger om opfordringen fra René Gade:

- Jeg tager det med ophøjet ro. Det gør vi i bestyrelsen, hvor vi har drøftet det. Og vi vil selvfølgelig opfordre folk til i den grad at dukke op til valgfesten, siger Magnus Haslebo til TV 2.

Udefra set virker det lidt underligt, at jeres gruppeformand opfordrer sine kolleger på Christiansborg til ikke at komme. Hvad tænker du om det?

- Jeg kan sige så meget, som at vi jo har et armslængdeprincip. Det er en enig bestyrelse, der har valgt Monastic, og det er også os, der står på mål for den beslutning i bestyrelsen. Det er ikke noget, Christiansborg har nogen indflydelse på eller skal have. Men René har selvfølgelig ret til, som han også gør nu her, at give udtryk for sin mening.

Men det får jer ikke til at genoverveje den her beslutning?

- Nej, festen er i morgen, så det gør det selvfølgelig ikke. Vi glæder os meget.

Rene Gade mener, det er et tåbeligt sted for politiske udmeldinger. Hvad er din reaktion på det?

- Han har fuldstændig ret til sin mening. Det er ikke bestyrelsens vurdering. Bestyrelsens vurdering er, at et 800 år gammelt sted, som er helt unikt, er et fantastisk sted at holde en valgfest, siger Magnus Haslebo og tilføjer:

- Men selvfølgelig har det ikke på noget tidspunkt fået os til at ryste det mindste på hånden, hvad stedet bliver brugt til, når vi ikke bruger det.

Han har ikke hørt andet, end at det stadig er planen, at Uffe Elbæk kommer og taler.

- Jeg tager det lidt med et smil, at der nu kommer en masse medieomtale af det, for jeg er sikker på, at det kun vil få endnu flere mennesker til at komme.

TV 2 arbejder på at få en kommentar fra partiformand Uffe Elbæk.

OPDATERES